  Туспуктэм: Руслан Нуриахметов Наталия Сильвестрова Удмуртиысь федерал льготникъёслы 2024-тӥ арын мерлыко юрттэтэз басьтон амалэз быръён сярысь тодазы вайыто. Россиысь мерлыко фондын куриськонъёсты 2-тӥ коньывуонозь кутозы. Со сярысь элькун тӧролэн но кивалтэтлэн пресс-службазы ивортӥз. Госуслуги пыр куриськонэз ыстыны 30-тӥ куарусёнозь луоз. Куриськонс 2024-тӥ арын 1-тӥ толшорысен кужымаз пыроз. Мерлыко юрттэтэ эмъюм сётон, эмъяськон интые прогиродной электричкаосын но каръёс куспетӥ ветлӥсь транспортэн дунтэк мынон но бертон, кулэ дыръя санаторийын эмъяськон пыре. Туэ мерлыко юрттэтлэн быдӟалаез толэзяз 1 сюрс 469 манет но 74 коньы. Арысь аре со индексъяське. « Куриськон келяно, адями (федерал льготник категорие пырись) капчиятонъёсты али басьтон радлыксэ воштыны мылкыд каре ке. Кылсярысь, али со коньдон басьтэ, нош 1-тӥ толшорысен 2024-тӥ арын натуральной юрттэт басьтэмез потэ. Туэ Удмуртиын 120 сюрслэсь трос адями капчиятонъёс басьтӥзы. Со федерал льготникъёс, кудъёсыз пӧлы Быдӟым Атыкай ожысь ветеранъёс, ӧлексыос, Афган, Чечен но мукет инты ожмаськонъёсы пыриськемъёс, нимысьтыз ожгар ужрадэ пыриськисьёс, Чернобыльысь АЭС-ын шимучырлэсь бервылзэ утялтӥсьёс, озьы ик Семипалатинской полигонын ядерной эскеронъёс дыръя шуг-секытэ шедемъёс пыро » Алексей Бельтюков, Россиысь мерлыко фондлэн Удмуртиысь ёзэтэныз кивалтӥсь Тодэ вайытом, Удмуртиысь 28 адями Ленинградэз мозмытонлы 80 ар тырмонлы тыронъёс басьтоз.    Тегъёс: юрттэт Мерлык Удмуртия  